CELEX: 32013R0743
Language: sl
Date: 2013-07-31 00:00:00
Title: Izvedbena uredba Komisije (EU) št. 743/2013 z dne 31. julija 2013 o uvedbi zaščitnih ukrepov na uvoz školjk iz Turčije, namenjenih za prehrano ljudi  Besedilo velja za EGP

1.8.2013   
            
            
               SL
            
            
               Uradni list Evropske unije
            
            
               L 205/1
            
         IZVEDBENA UREDBA KOMISIJE (EU) št. 743/2013
   z dne 31. julija 2013
   o uvedbi zaščitnih ukrepov na uvoz školjk iz Turčije, namenjenih za prehrano ljudi
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (1) in zlasti člena 22(1) Direktive,
   ob upoštevanju naslednjega:
   
               (1)
            
            
               Urad za prehrano in veterinarstvo, revizijska služba Komisije, je opravil naknadno revizijo v Turčiji za oceno uradnega nadzora proizvodnje ribiških proizvodov in školjk, namenjenih za izvoz v Unijo. Pri reviziji so bile ugotovljene številne pomanjkljivosti pri izvajanju uradnega nadzora ter zlasti pomembne pomanjkljivosti analize v uradnih laboratorijih, ki so bili obiskani. Zato turški pristojni organ ne more zanesljivo jamčiti, da so zdravstveni standardi Unije za školjke, ki se izvažajo v Unijo, izpolnjeni.
            
         
               (2)
            
            
               Poleg tega so države članice poročale o številnih neskladnih pošiljkah školjk turškega porekla, ki niso izpolnjevale mikrobioloških standardov Unije.
            
         
               (3)
            
            
               Za zavarovanje zdravja ljudi je primerno za školjke turškega porekla opraviti ustrezne preglede, da bi se preprečilo dajanje na trg proizvodov, ki so neprimerni za prehrano ljudi. Pristojni organi bi morali zadevne pošiljke uradno zadržati na mejnih kontrolnih točkah vstopa v Unijo do prejema rezultatov tovrstnih pregledov.
            
         
               (4)
            
            
               Ker je rok uporabnosti živih in ohlajenih školjk zelo kratek, testiranje na meji Unije kot manj omejevalen trgovinski ukrep ni mogoče. Pošiljke navedenih školjk bi postale neuporabne za prehrano ljudi, še preden bi bili laboratorijski rezultati na voljo. Zato je primerno, da se začasno ustavi uvoz v Unijo živih in ohlajenih školjk turškega porekla do takrat, ko bodo turški organi lahko zagotovili potrebna jamstva.
            
         
               (5)
            
            
               Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJO UREDBO:
   Člen 1
   Ta uredba se uporablja za žive, ohlajene, zamrznjene in predelane školjke, namenjene za prehrano ljudi in turškega porekla.
   Člen 2
   Države članice ne dovolijo uvoza v Unijo živih in ohlajenih školjk iz Turčije.
   Člen 3
   1.   Države članice z uporabo ustreznih načrtov vzorčenja in metod odkrivanja opravijo testiranje pošiljk zamrznjenih in predelanih školjk turškega porekla, kot je določeno v odstavku 2.
   Navedeni testi se izvedejo na mejni kontrolni točki vstopa v Unijo zadevnih pošiljk.
   2.   Države članice izvedejo potrebne teste za določitev:
   
               (a)
            
            
               stopnje kontaminacije vseh pošiljk zamrznjenih školjk z bakterijo Escherichia coli;
            
         
               (b)
            
            
               prisotnosti morskih biotoksinov v vseh pošiljkah zamrznjenih ali predelanih školjk.
            
         3.   Pošiljke, na katerih so bili opravljeni testi iz odstavkov 1 in 2, morajo ostati pod nadzorom pristojnih organov na zadevni mejni kontrolni točki, dokler se ne prejmejo in ocenijo rezultati navedenih testov.
   4.   Če testi iz odstavkov 1 in 2 pokažejo, da bi pošiljka lahko bila škodljiva za zdravje ljudi, pristojni organ pošiljke takoj zaseže in uniči.
   Člen 4
   Vsi izdatki, nastali ob uporabi te uredbe, bremenijo upravljavca ali njegovega zastopnika, ki je odgovoren za pošiljko v trenutku predaje navedene pošiljke mejni kontrolni točki vstopa v Unijo.
   Člen 5
   Ta uredba začne veljati tretji dan po objavi v Uradnem listu Evropske unije.
   Uporablja se od 4. avgusta 2014.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 31. julija 2013
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 24, 30.1.1998, str. 9.